Seksualna orijentacija i rodni identitet Pravo i praksa u BiH - Vasić, Vladana; Banović, Damir; Bošnjak, Emina (Sarajevo Open Centre, 2013)
Pred vama se nalazi drugo izdanje jedine publikacije u Bosni i Hercegovini koja na visokostručan i sveobuhvatan način tematizuje seksualnu orijentaciju i rodni identitet u bosanskohercgovačkom pravnom sistemu. Sarajevski otvoreni centar ovom publikacijom nastavlja svoj rad na pravima LGBT (lezbejki, gej, biseksualnih i transrodnih) osoba. Već tri godine radimo na jačanju LGBT zajednice, zalažemo se za veću vidljivost LGBT tema u bosanskohercegovačkoj javnosti kroz publicističke, medijske, kulturne i umjetničke projekte, te radimo na zagovaranju prava LGBT osoba naspram državnih institucija. Rad na pravima lezbejki, gejeva, biseksualnih i transrodnih (LGBT) osoba zahtjeva visok nivo profesionalnosti i uporan rad. A upravo svaki takav rad zahtjeva konstantnu analizu stanja, što kroz ovu publikaciju i činimo.
Nadamo se da smo bosanskohercegovačkoj stručnoj, ali i široj javnosti, ovom knjigom ponudili_e sveobuhvatni uvod kada su u pitanju prava jedne od najdiskriminisanijih društvenih grupa u bosanskohercegovačkom društvu. Na osnovu ove publikacije, Sarajevski otvoreni centar i druge organizacije imaće priliku da odrede pojedine ciljeve kada su u pitanju zagovaranje i lobiranje za unapređenje prava LGBT osoba u Bosni i Hercegovini. Ova knjiga izlazi u ediciji Ljudska prava Sarajevskog otvorenog centra, ediciji u okviru koje objavljujemo različite naslove koji se tiču političkih i pravnih aspekata ljudskih prava, njihove normativne analize, ali i praktične primjene. Drago nam je da je ovo već deseti naslov ove edicije. I na kraju, kao voditelj ovog projekta, želim srdačno da se zahvalim različitim akterima koji su doprinijeli da ova knjiga bude objavljena. Na prvom mjestu tu su autor Damir Banović, moj kolega i drug.
Damiru, kao autoru prvog izdanja, pridružila se i koleginica Vladana Vasić, jedna od najboljih mladih pravnica-aktivistkinja u Bosni i Hercegovini. Također, zahvalnost dugujem i saradnici Sadžidi Tulić koja je dala značajan doprinos pri izradi ove publikacije. Bez njihove ekspertize i upornog rada, ova publikacija nikada ne bi bila realizovana. Hvala i svim organizacijama i pojedincima_kama koji_e su Damira i Vladanu podržali_e u izradi ove publikacije. Također, zahvaljujem se lektorici Dalili Mirović i dizajnerici Lejli Huremović. I za kraj, veliku zahvalnost dugujemo i našim partnerima iz Ambasade SAD-a, koji su podržali ovu aktivnost